पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना महामारी में जहां एक ओर लोग अस्पतालों में तड़प रहे हैं। वहीं दूसरी ओर ऑक्सीजन व रेमडेसिविर इंजेक्शन के इंतजामों को लेकर बंडा विधायक तरवर लोधी व मंत्री गोपाल भार्गव के बीच सोशल मीडिया पर जुबानी जंग छिड़ी हुई है। बंडा विधायक ने जिले के कोविड प्रभारी मंत्री भार्गव पर बंडा व शाहगढ़ की जनता के साथ भेदभाव करने के आरोप लगाए हैं। वहीं मंत्री भार्गव ने उन्हें विधायक निधि से एंबुलेंस व ऑक्सीजन का इंतजाम करने की नसीहत दे डाली है।
कांग्रेस का विधायक होने के कारण नहीं दे रहे ऑक्सीजन : बंडा विधायक लोधी ने मंत्री भार्गव पर भेदभाव करने के आरोप लगाते हुए इसकी शिकायत मुख्यमंत्री शिवराजसिंह चौहान से की। सीएम को लिखे पत्र में बंडा विधायक ने लिखा है कि कांग्रेस विधायक होने के कारण मेरी विधानसभा के दोनों कोविड सेंटर में ऑक्सीजन जानबूझकर नहीं भेजी जा रही है। इससे लोगों की मौतें हो रही हैं। उन्होंने आगे लिखा है कि 22 अप्रैल को मेरे द्वारा जो राशि दी थी। उसके बदले में आज तक ऑक्सीजन, पल्स ऑक्सीमेंटर, स्वास्थ्य सामग्री व अन्य उपकरण नहीं मिले। बंडा के साथ भेदभाव न करते हुए ऑक्सीजन व रेमडेसिविर इंजेक्शन की व्यवस्था जल्द करें।
गढ़ाकोटा व रहली में खुले कोविड सेंटर को भी सरकार से नहीं मिली कोई राशि : बंडा विधायक की सोशल मीडिया पोस्ट के बाद मंत्री भार्गव ने भी जवाब देते हुए एक पोस्ट की। जिसमें उन्होंने कहा कि मेरे क्षेत्र रहली व गढ़ाकोटा में खुले कोविड सेंटर के लिए भी सरकार से आज तक कोई राशि जारी नहीं हुई और न ही मैंने मांगी है। सभी विधायक अपनी विधायक निधि से एंबुलेंस, ऑक्सीजन, उपकरण व आवश्यक दवाएं खरीदें। इसके लिए किसने रोका है? मैं भी आपकी कोविड प्रभारी होने के नाते मदद करूंगा। यह वक्त कार्य करने का है। तू-तू-मैं-मैं करने का नहीं। इससे अपने क्षेत्र का ही नुकसान करेंगे।
बंडा को 5 सिलेंडर भी नहीं दे रहे, रहली 25 भेज रहे, ये भेदभाव नहीं तो क्या है?
बंडा कोविड सेंटर में महज 6 और शाहगढ़ में 8 लोगों को ऑक्सीजन लगाने की व्यवस्था है। पर्याप्त ऑक्सीजन न मिलने से लोगों की मौतें हो रही हैं। बंडा के लिए 5 ऑक्सीजन सिलेंडर भी प्रतिदिन नहीं दिए जा रहे हैं, जबकि रहली रोज 25 सिलेंडर भेजे जा रहे हैं। विधायक निधि से मैंने 10 दिन पहले 15 लाख रुपए की राशि दी थी। उससे मेडिकल उपकरण व दवाइयां भी खरीद ली लेकिन मेरे क्षेत्र में अभी तक नहीं पहुंचाई। बंडा से पेशेंट आते हैं तो बीएमसी में उन्हें इंतजार करवाया जाता है, जबकि रहली से पेशेंट आते हैं तो उन्हें तुरंत एडमिट कर लिया जाता है। मैंने इस भेदभाव को खत्म करने की मांग सीएम से की है।
- तरवर लोधी, विधायक, बंडा
खुद के खर्च पर जबलपुर से डॉक्टर बुलाए, घर के एसी कोविड सेंटर में लगवा दिए
कांग्रेस के दूसरे विधायक भी हैं, वे कोविड के दौर में अपने क्षेत्र में अच्छा काम करा रहे हैं। वे इस तरह से आरोप और तू-तू, मैं-मैं की राजनीति नहीं कर रहे। यह समय क्षेत्र में विधायक निधि से पैसे खर्च कर मेडिकल संसाधन जुटाने का है। मैंने रहली-गढ़ाकोटा के कोविड सेंटर में अपने घर से निकाल कर एसी लगाए हैं। स्वयं के खर्च से जबलपुर से दो डॉक्टर बुलाए हैं। बंडा विधायक भी करें। 15 लाख खर्च करने से क्या होता है? ऐसी महामारी में 50 लाख तो मैंने खर्च किए। विधायक निधि है उसका सदुपयोग करें। उनके पास चुनाव लड़ने खूब पैसा है, जब जनता की सेवा करने का मौका अाया तो पैसा नहीं है।
- गोपाल भार्गव, जिला कोविड प्रभारी मंत्री
मई के पहले ही दिन 222 नए संक्रमित, 19 की मौत
बुंदेलखंड मेडिकल कॉलेज की वायरोलॉजी लैब से शनिवार को 222 नए संक्रमित मरीजों की पुष्टि हुई है। जिसके बाद जिले में संक्रमित मरीजों का आंकड़ा 11942 पहुंच गया है। रिपोर्ट के अनुसार वायरोलॉजी लैब से 196 रैपिड एंटीजन टेस्ट से 24 और अन्य निजी लैब से 2 संक्रमित मरीजों की पुष्टि हुई है।
बीएमसी में 19 मरीजों ने तोड़ा दम : बीएमसी में शनिवार को इलाज के दौरान 19 लोगों की मौत हो गई। इनमें 9 की रिपोर्ट पॉजिटिव है। जिसके बाद सागर में संक्रमित मरीजों की मौत का आंकड़ा 278 पर पहुंच गया है।
बीएमसी में 38 व्यक्तियों ने जीती कोरोना की जंग : बुंदेलखंड मेडिकल कॉलेज शनिवार के दिन कई लोगों के लिए सुखद खबर लेकर आई है। यहां इलाज कराने वाले 38 व्यक्तियों ने कोरोना को हराया और अपने घर वापस लौटे। संभाग आयुक्त एवं बीएमसी के अध्यक्ष मुकेश शुक्ला ने बीएमसी से 38 व्यक्तियों के डिस्चार्ज होने पर ख़ुशी व्यक्त करते हुए उन सभी व्यक्तियों और उनके परिवार के सदस्यों को शुभकामनाएं दी हैं। बीएमसी के अधीक्षक डॉ एस के पिप्पल ने बताया कि कोविड वार्ड में उपचार करा रहे व्यक्तियों का परीक्षण करने के बाद डिस्चार्ज कर दिया है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva bho_Deva bho_Deva hin_Deva bho_Deva hin_Deva hin_Deva hin_Deva hin_Deva zho_Hant eng_Latn